Industri- og Næringspartiet

Industri- og Næringspartiet (INP) er et politisk parti i Norge som ble stiftet på Vemork på Rjukan den 29. februar 2020. Det beskriver seg selv som sentrumsorientert. Partiets ungdomsorganisasjon er Industri- og Næringspartiet Ungdom (INPU).

I oktober 2022 hadde partiet  medlemmer, og i august 2023 hadde medlemstallet passert 11 600. Partileder er Owe Ingemann Waltherzøe.

Partiet samlet de nødvendige  underskriftene fra stemmeberettigede nordmenn og ble registrert som nasjonalt politisk parti av Brønnøysundregistrene 6. mai 2020.

Program og ideologi 
Partiet plasserer seg selv i det politiske sentrum. INP har ingen uttalt ideologi, men har kalt seg et sentrumsorientert moderat parti med verdier fra både høyre- og venstresiden i det politiske landskapet. Partiet legger «sunn fornuft», demokrati, rettferdighet og utvikling av norsk næring til grunn for sin politikk. Partiet er motstander av norsk EU-medlemskap, EØS-avtalen, vindkraft og elektrifisering av sokkelen. Partiprogrammet ble utarbeidet med utgangspunkt i forslag fra medlemmer av INPs Facebook-gruppe. Partiet het, i utviklingsfasen, kun "Industripartiet (IP)", men endret tidlig navn til dagens "Industri- og næringspartiet (INP)".

Da det nye partiet skulle presentere seg for den norske allmennheten, lanserte det slagordene «Stabilitet og forutsigbarhet» og «Utvikling, ikke avvikling». Det kunngjorde at INP blant annet ville arbeide for å hindre en begrensning av olje- og gassnæringen og for bedre rammevilkår for næringslivet generelt.

Fusjon med Helsepartiet 
31. januar 2023 vedtok Helsepartiet å fusjonere med Industri- og Næringspartiet. Helsepartiet opphørte dermed som selvstendig parti.

Valgresultater 
INP stilte lister i alle fylker første gang ved stortingsvalget 2021.  

I kommunestyre- og fylkestingsvalget 2023 stilte partiet lister i 138 kommuner. Partiet fikk en nasjonal oppslutning på 3,0 %, og totalt 239 kommunestyrerepresentanter fordelt på 115 kommuner. Partiet fikk sin høyeste oppslutning i Vega kommune med 28,5 % og ble der nest største parti, bak Arbeiderpartiet. Partiet ble største parti i Vanylven kommune, med 19,1 % av stemmene.

I fylkestingsvalget fikk INP 4,3 % av stemmene. Partiet hadde størst oppslutning i Telemark og Vestland, med henholdsvis 6,7 % og 6,1 % av stemmene.

Meningsmålinger 

INP ble målt til 3,5 % oppslutning på landsbasis i VGs partibarometer 14. mars 2023, og ville fått to representanter på Stortinget.

INP ble i august 2023 målt over sperregrensen tre ganger. Partiet fikk 4,6 % oppslutning på InFacts augustmåling,  like før Norstat publiserte sitt partibarometer, der INP fikk 4,8 %. Sentios måling er partiets hittil høyeste, på 5,1 %.

Partiledelse 
Owe Ingemann Waltherzøe er per januar 2023 partiets leder, Joar Nesse er 1. nestleder og Finn Arne Follestad er 2. nestleder.

Referanser

Eksterne lenker 
 
 

Politiske partier i Norge
Politiske partier etablert i 2020